Document ID: /roh_data/filtered/fineweb-2-filterrobots_roh.jsonl.gz/39344

Il grond sbagl en connex cun la prevenziun d’infracziun saja da na far nagins patratgs, co proteger la chasa, uschia René Schuhmacher, expert da prevenziun tar la Polizia chantunala. Gia cun serrar tut las fanestras ed ischs, cura ch’ins va ord chasa, e betg zuppentar la clav en il liber, saja fatg ina massa.
Ulteriuras mesiras
Mesiras mecanicas, sco per exempel ischs pli ferms ed in sistem d’alarm pon augmentar la segirtad. Mintga abitaziun dovra dentant mesiras individualas. Ina cussegliaziun gratuita davart talas mesiras porscha la Polizia chantunala.
En emprima lingia cussegliain nus da lavurar cun meds mecanics, per ch’il lader na possia insumma betg en chasa. Il sistem d’alarm è lura in agid supplementar.
Traplà il lader in flagranti
En cas ch’ins va en chasa e chatta il lader, lura èsi sco pli emprim dad ir en segirtad. Lura da telefonar uschè spert sco pussaivel sin 117, a la polizia, uschia che lezza po forsa tschappar il delinquent.
Co sa proteger
- Serrar ischs
- Serrar fanestras
- Proteger chaussas custaivlas
- Laschar arder glischs
- Tschentar en l’alarm
- Na betg tradir sur social media ch’ins è en vacanzas
- Laschar svidar la stgaffa da brevs tar absenzas
- Infurmar vischins sch’ins è absent plirs dis
- En cas d’infracziun immediat telefonar a la polizia 117